RESOLUCIÓN do 2 de xaneiro de 2007 pola cal se convoca o Curso Superior de Técnico de Urbanismo 2007.
ESCOLA GALEGA DE ADMINISTRACIÓN PÚBLICA — III. OUTRAS DISPOSICIÓNS — 17/01/2007

De conformidade cos fins asignados a este centro pola normativa que o regula (Lei 4/1987, do 27 de maio, de creación da Escola Galega de Administración Pública, modificada pola Lei 10/1989, do 10 de xullo), a EGAP convoca o Curso Superior de Técnico de Urbanismo 2007.
1. Obxectivos.
Desde unha perspectiva xeral, e con particular incidencia desde a vertente da lexislación galega, co fin de adaptar as ensinanzas do contido do curso á singular realidade de Galicia, preténdese afondar nos coñecementos teóricos e prácticos de dúas pezas clave do urbanismo: a planificación e a xestión urbanísticas. Ambas son instrumentos esenciais para a súa materialización e para a súa propia existencia.
2. Contido.
O curso estrutúrase nos seguintes módulos:
-Módulo I: Réxime urbanístico do solo.
1.
a) Lexislación urbanística galega.
b) Lei 9/2002, do 30 de decembro, de ordenación urbanística e protección do medio rural de Galicia, coas modificacións derivadas da Lei 15/2004, do 29 de decembro.
c) Principios xerais.
2. Réxime urbanístico do solo.
a) Clasificación do solo (Lei 6/1998 en relación coa Louga).
b) Solo urbano, categorías e réxime.
c) Solo urbanizable, réxime.
d) Solo de núcleo rural, réxime.
e) Solo rústico, categorías, réxime, autorizacións.
-Módulo II: Planificación urbanística.
1. Clases de instrumentos de ordenación. Disposicións xerais.
2. Normas subsidiarias e complementarias de planificación.
3. Plan Xeral de Ordenación Municipal.
a) Determinacións.
b) Documentación.
4. Plan de sectorización.
5. Planificación de desenvolvemento.
a) Plans parciais. Obxecto. Determinacións. Documentación.
b) Plans especiais.
-Protección.
-Reforma interior.
-Infraestruturas e dotacións.
-Protección, rehabilitación e mellora do medio rural.
c) Catálogos.
6. Elaboración e aprobación dos instrumentos de ordenación. Natureza xurídica dos plans. Publicidade.
7. Efectos da aprobación dos plans.
8. Modificación e revisión dos plans. Supostos de indemnización.
-Módulo III: Normas de aplicación directa.
Módulo final.
a) Disposicións adicionais.
b) Disposicións transitorias.
c) Disposicións derrogatorias e finais.
3. Prazas: 48.
4. Destinatarios.
4.1. A metade das prazas (24) ten como destinatario o cadro de persoal das diferentes administracións públicas de Galicia: funcionarios de carreira ou persoal interino dos grupos A e B que estean en posesión do título de licenciado, arquitecto ou enxeñeiro superior, así como persoal laboral dos grupos I e II que se encontre en posesión de calquera dos títulos anteriormente citados.
Este curso será valorado con 1,5 puntos para aqueles alumnos aprobados que estean comprendidos dentro do ámbito de aplicación do establecido na Resolución do 26 de outubro de 1994, do Instituto Nacional de Administración Pública, pola cal se determinan os criterios de recoñecemento e valoración dos cursos de Administración local en cumprimento do disposto na Orde do 10 de agosto de 1994, do Ministerio para as Administracións Públicas, e tamén do establecido no Decreto 136/1987 da Xunta de Galicia, do 5 de xuño, sobre a determinación dos méritos que lle corresponde fixar á comunidade autónoma nos concursos para a provisión de prazas reservadas a funcionarios da Administración local con habilitación de carácter nacional.
4.2. Poderán optar á outra metade das prazas os profesionais que dispoñan do título de licenciado (dereito, ciencias políticas, xeografía, socioloxía, etc.), arquitecto superior, enxeñeiro superior (agrónomo, camiños, etc.).
No caso de que as prazas de calquera dos grupos non sexan cubertas, pasarán ao outro grupo.
5. Pagamento da matrícula.
1. O importe da matrícula é de mil trescentos euros (1.300 euros) para todos aqueles solicitantes que pertenzan ás diferentes administracións públicas de Galicia, que cumpran as condicións prescritas no primeiro parágrafo do punto 4 -Destinatarios e que, ademais, no desenvolvemento do seu traballo habitual realicen tarefas que estean vinculadas directamente co urbanismo. Esta circunstancia será acreditada mediante un certificado expedido polos xefes
de persoal do organismo de que dependan, segundo o modelo que se achega como anexo II á convocatoria deste curso.
O importe anterior poderá facerse efectivo na súa totalidade no momento de formalizar a matrícula ou en dous prazos. Neste caso, no primeiro prazo aboarase o 50% do total (650 euros), que se fará efectivo no momento de formalizar a matrícula. O segundo prazo será polo 50% restante (650 euros) e farase efectivo entre o 1 e o 15 de xuño de 2007.
2. O importe da matrícula é de dous mil seiscentos euros (2.600 euros) para os demais peticionarios.
Este importe poderá facerse efectivo na súa totalidade no momento de formalizar a matrícula ou en dous prazos. Neste caso, no primeiro prazo aboarase o 50% do total (1.300 euros), que se fará no momento de formalizar a matrícula. O segundo prazo será polo 50% restante (1.300 euros) e farase efectivo entre o 1 e o 15 de xuño de 2007.
O pagamento da matrícula farase efectivo dentro dos 5 días seguintes á comunicación por parte da EGAP da aceptación dos alumnos no curso.
6. Forma de pagamento.
O aboamento dos dereitos de matrícula realizarase empregando o impreso que para este efecto lles proporcionará a EGAP aos alumnos admitidos no curso.
A EGAP non procederá en ningún caso á devolución dos pagamentos efectuados.
7. Incumprimento dos prazos de pagamento.
Os alumnos que non fagan efectivo o importe dos dereitos de inscrición dentro dos prazos marcados para cada caso perderán a súa condición de asistentes a este curso e non terán dereito á devolución das contías ingresadas con anterioridade.
8. Prazo de inscrición, solicitudes e documentos.
Para a participación neste curso ábrese un prazo de inscrición que comezará o día seguinte á publicación da presente resolución e finalizará o día 7 de febreiro de 2007.
Para realizar a inscrición será preciso presentar a folla de inscrición (anexo I) debidamente cuberta, ademais dos seguintes documentos.
Se o peticionario é funcionario ou persoal laboral da Administración pública.
-Fotocopia do DNI.
-Dúas fotos a color de tamaño carné.
-Currículo debidamente documentado.
-Certificado, segundo o modelo do anexo II desta convocatoria, que deberá ser expedido polo responsable de persoal do organismo de que dependa o solicitante.
a) Para os restantes peticionarios:
-Fotocopia do DNI.
-Dúas fotos a color de tamaño carné.
-Orixinal ou copia debidamente cotexada de estar en posesión do título de licenciado, arquitecto, enxe
ñeiro superior, diplomado, arquitecto ou enxeñeiro técnico.
-Currículo debidamente documentado.
Toda a documentación remitida polos solicitantes que non sexa orixinal terá que estar debidamente compulsada.
Poderase pedir aclaración en todo momento dos méritos presentados. Os méritos non documentados non serán valorados.
9. Presentación das solicitudes.
As solicitudes, xunto á documentación especificada anteriormente, serán presentadas no Rexistro Xeral da EGAP, na rúa de Madrid, 2-4, 15707 Santiago de Compostela.
De presentárense noutros rexistros, debe enviarse copia da solicitude por fax ao número 981 54 63 37 antes da data de termo do prazo de inscrición.
10. Criterios de selección.
Os participantes serán seleccionados por unha comisión técnica independente, designada para o efecto, cuxa composición será publicada no portal web da EGAP. A comisión seleccionará os candidatos con independencia e discrecionalidade técnica respecto aos órganos directivos da EGAP.
Os criterios selectivos para a admisión neste curso serán os seguintes:
a) Se os solicitantes son funcionarios, persoal interino ou persoal laboral das administracións públicas de Galicia:
Daráselles prioridade a aqueles para os que exista unha relación directa entre as tarefas que realizan no desempeño do seus postos de traballo e as materias obxecto deste curso, o que se acreditará mediante os certificados e acreditacións curriculares correspondentes.
b) Se os solicitantes non son persoal ao servizo das administracións públicas:
Gozarán de preferencia aqueles solicitantes que acrediten documentalmente que a súa actividade profesional mantén relación co urbanismo e, ademais, poidan demostrar, a través do seu currículo, unha constatada experiencia neste campo. Valoraranse os seguintes méritos vinculados coa materia expresada: doutoramento; cursos de urbanismo; formar parte de equipos redactores de planificación xeral, equipos redactores de planificación de desenvolvemento ou equipos redactores de documentos de xestión; asistencia técnica a concellos e docencia universitaria.
En calquera caso, esta convocatoria estará rexida polos criterios de participación nas actividades docentes da Escola Galega de Administración Pública, publicados no DOG nº 34, do 18 de febreiro de 2004.
A comisión poderá establecer cotas para garantir o carácter interdisciplinario e interadministrativo nos grupos de traballo que se establezan de acordo coas solicitudes recibidas.
11. Lista de espera.
A comisión fixará unha lista de espera por orde de preferencia no proceso selectivo para as posibles substitucións daquelas persoas seleccionadas que causen baixa antes do inicio do curso ou no transcurso das primeiras vinte e catro horas lectivas.
12. Certificado de aproveitamento.
Para a superación deste curso e a obtención do mencionado certificado de aproveitamento, os alumnos deberán presentar cada un deles un traballo sobre unha materia que deberá ser aprobada previamente polo director desta actividade e que terá relación coa temática da actividade convocada. O devandito traballo, motivo dunha exposición pública no curso, será avaliado.
O prazo de entrega do traballo será fixado durante a realización do curso e seralles comunicado aos alumnos.
A superación deste curso queda tamén supeditada ao feito de que os alumnos acudan con regularidade, de tal maneira que a súa asistencia supoña unha porcentaxe superior ao 85% das horas programadas, e tamén a que o traballo atinxa unha calidade mínima. Os participantes que non atinxan este límite,
sexa cal for a causa, quedarán eliminados, coa consecuente perda de todos os dereitos.
13. Desenvolvemento.
O curso realizarase na Escola Galega de Administración Pública, rúa de Madrid, 2-4, polígono das Fontiñas, Santiago de Compostela, entre o 8 de marzo de 2007 e o 13 de decembro de 2007. Están previstas, ademais, durante a súa celebración, visitas a cinco concellos.
A súa duración será de 216 horas -201 presenciais-, que se distribuirán a razón de 8 horas por semana -ordinariamente os xoves das 9.00 horas ás 14.30 horas e das 16.00 horas ás 19.00 horas- e 15 horas de visitas a concellos.
14. Modificacións.
A EGAP resérvase a facultade de modificar o programa e interpretar e resolver as incidencias que puideren xurdir no desenvolvemento deste curso, así como de cancelalo se o escaso número de solicitudes non xustificase a súa realización.
Santiago de Compostela, 2 de xaneiro de 2007.
Antonio Izquierdo Escribano
Director da Escola Galega de Administración Pública